**שיטתו של ר' שמעון מול שיטת ר' ישמעאל – תורה ומלאכה/ ישיבה קטנה-ישיבה תיכונית**

1. **תלמוד בבלי, מסכת קידושין, דף כט, עמוד א**

דתנו רבנן [=ששנו חכמינו]: האב חייב בבנו: למולו, ולפדותו, וללמדו תורה, ולהשיאו אשה, וללמדו אומנות [=מלאכה], ויש אומרים אף להשיטו במים. רבי יהודה אומר: כל שאינו מלמד את בנו אומנות, מלמדו ליסטות [=שוד]. ליסטות סלקא דעתך [=חשבת]? אלא כאילו מלמדו ליסטות.

1. **משנה, מסכת קידושין, פרק ד, משנה יד**

רבי נהוראי אומר: מניח אני כל אומנות שבעולם ואיני מלמד את בני אלא תורה, שאדם אוכל משכרה בעולם הזה והקרן קיימת לו לעולם הבא. ושאר כל אומנות אינן כן. כשאדם בא לידי חולי או לידי זקנה או לידי יסורין ואינו יכול לעסוק במלאכתו הרי הוא מת ברעב, אבל התורה אינה כן אלא משמרתו מכל רע בנערותו ונותנת לו אחרית ותקוה בזקנותו. [...]

1. **תלמוד בבלי, מסכת ברכות, דף לה, עמוד ב**

תנו רבנן: "ואספת דגנך" [דברים יא, יד] מה תלמוד לומר - לפי שנאמר "לא ימוש ספר התורה הזה מפיך" [יהושע א, ח]. יכול דברים ככתבן [כיצד ניתן להבין את הסתירה שבין הדרישה לעבוד מצד אחד, והדרישה ללמוד מצד שני]? תלמוד לומר: "ואספת דגנך" - הנהג בהן [=בלימודי התורה שלך] **מנהג דרך ארץ, דברי ר' ישמעאל**. **רבי שמעון בן יוחי אומר**: אפשר אדם חורש בשעת חרישה, וזורע בשעת זריעה, וקוצר בשעת קצירה, ודש בשעת דישה, וזורה בשעת הרוח, תורה מה תהא עליה? אלא: בזמן שישראל עושין רצונו של מקום מלאכתן נעשית ע"י אחרים שנאמר: "ועמדו זרים ורעו צאנכם וגו'" [ישעיהו סא, ה] ובזמן שאין ישראל עושין רצונו של מקום מלאכתן נעשית ע"י עצמן שנאמר: "ואספת דגנך" [דברים יא, יד] ולא עוד אלא שמלאכת אחרים נעשית על ידן שנאמר "ועבדת את אויביך וגו'" [דברים כח, מח]

1. **תלמוד בבלי, מסכת ברכות, דף לה, עמוד ב (חלק ב)**

אמר אביי: הרבה עשו כרבי ישמעאל ועלתה בידן, [הרבה עשו גם] כר' שמעון בן יוחי ולא עלתה בידן.

אמר להם רבא לרבנן, במטותא מינייכו [=בבקשה מכם] ביומי ניסן וביומי תשרי [זמן העבודה החקלאית הקשה] לא תתחזו קמאי [=אל תבואו לפני, כלומר לכו לעבוד] כי היכי דלא תטרדו במזונייכו כולא שתא [=כדי שלא תהיו טרודים בפרנסתכם כל השנה].

1. **תלמוד בבלי, מסכת שבת, דף לג, עמוד ב**

שנים היו (רשב"י ובנו) במערה]. אתא אליהו וקם אפיתחא דמערתא [בא אליהו הנביא לפתח המערה]. אמר, מאן לודעיה לבר יוחי דמית קיסר ובטיל גזירתיה [והודיע שהקיסר הרומי מת ובטלו הגזרות]. נפקו [יצאו]. חזו אינשי דקא כרבי וזרעי [ראו איכרים עובדים בשדה]. אמר [רשב"י]: מניחין חיי עולם ועוסקין בחיי שעה?! כל מקום שנותנין עיניהן [שהסתכלו בו] מיד נשרף. יצתה בת קול ואמרה להם: להחריב עולמי יצאתם?! חיזרו למערתכם!

1. **הרמב"ם אשר תורתו האירה ביושבו בארץ המערב. וכך כתב בספרו, הלכות תלמוד תורה, ג ט-י:**

כל המשים על ליבו שיעסוק בתורה ולא יעשה מלאכה ויתפרנס מן הצדקה – הרי זה חילל את השם, וביזה את התורה, וכיבה מאור הדת, וגרם רעה לעצמו, ונטל חייו מן העולם הבא, לפי שאסור ליהנות בדברי תורה בעולם הזה. אמרו חכמים: "כל הנהנה מדברי תורה נטל חייו מן העולם". ועוד ציוו ואמרו: "לא תעשם עטרה להתגדל בהם ולא קורדום לחפור בהם". ועוד ציוו ואמרו: "אהוב את המלאכה ושנא את הרבנות". וכל תורה שאין עימה מלאכה סופה בטילה. וסוף אדם זה שיהא מלסטם את הבריות".

1. **מרן שולחן ערוך**

מרן רבי יוסף קארו בשולחן ערוך מביא את דברי הרמב"ם כלשונם ומוסיף: "

והכלל העולה הוא שתלמיד חכם שאין לו ממה להתפרנס – מותר ליטול שכרו ללמד בין מן התלמידים עצמם בין מן הציבור וכן מותר לו ליטול שכר מן הציבור לדון או להורות . ואחרי הודיעו ה' אותנו בכל זאת אפשר לומר שכוונת רבנו כאן היא שאין לאדם לפרוק עול מלאכה מעליו כדי להתפרנס מן הבריות וללמוד אלא שילמוד מלאכה המפרנסת אותו ואם תספיקנו מוטב ואם לא תספיקנו יטול הספקתו מן הציבור ואין בכך כלום.

**וכן מוסיף יורה דעה סימן רמו**

"ומי שאי-אפשר לו ללמוד מפני שאינו יודע כלל ללמוד או מפני הטרדות שיש לו, יספיק לאחרים הלומדים. (דהיינו, בכוונת רבי יוסף קארו ליצור את השילוב של הסכם השותפות "יששכר וזבולון")

1. **במקום אחר מוסיף עליו הרמ"א:**

" נהגו בכל מקומות ישראל שהרב של העיר יש לו הכנסה וסיפוק מאנשי העיר, כדי שלא יצטרך לעסוק במלאכה בפני הבריות ותתבזה התורה בעיני המון"

1. **שו"ת יחוה דעת חלק ה סימן נו**

שאלה: תלמיד שחשקה נפשו בתורה וברצונו לעבור מבית הספר לישיבה קדושה שעוסקים בה בתורה במשך כל שעות היום, והוריו דורשים ממנו בכל תוקף לעבור לישיבה תיכונית, האם חייב להישמע להוריו משום מצות כיבוד אב ואם?.

.... לפיכך גם בנידון שלנו שההורים דורשים מהבן שילך ללמוד בישיבה תיכונית, שצריכים ללמוד שם דברים רבים אחרים מלימודי חול עם תלמוד תורה, והבן סבור שיצליח יותר ללמוד תורה בישיבה קדושה שכל עסקו יהיה בתורה, והמציאות מוכיחה שבענין תלמוד תורה בבקיאות ובפלפול יש הצלחה רבה בישיבות שכל עסקם בתורה, מאשר בישיבות תיכוניות שעוסקים גם בדברים אחרים, וכמאמר החכם, מימי לא נצחני אלא בעל מלאכה אחת. (והובא בשו"ת התשב"ץ חלק א' סימן עב). לכן אין לבן לציית להוריו בדבר הזה, שגדולה מצות למוד תורה יותר ממצות כיבוד אב ואם. .....

 אמנם היה מקום לכאורה להצדיק את ההורים, על פי המשנה באבות (פרק ב' משנה ב'): רבן גמליאל בנו של רבי יהודה הנשיא אומר, יפה תלמוד תורה עם דרך ארץ, שיגיעת שניהם משכחת עון, וכל תורה שאין עמה מלאכה סופה בטלה וגוררת עון. ובמסכת ברכות (דף לה ע"ב): תנו רבנן, ואספת דגנך, מה תלמוד לומר, לפי שנאמר לא ימוש ספר התורה הזה מפיך, יכול דברים ככתבם? תלמוד לומר ואספת דגנך, הנהג בהם מנהג דרך ארץ, דברי רבי ישמעאל. (פירש רש"י, הנהג בהם מנהג דרך ארץ, שאם יצטרך לבריות ולא יעסוק במלאכתו סופו להבטל אף מדברי תורה). רבי שמעון בן יוחאי אומר, אפשר אדם חורש בשעת חרישה וזורע בשעת זריעה וקוצר בשעת קצירה ודש בשעת דישה וזורה בשעת הרוח, תורה מה תהא עליה? אלא שבזמן שישראל עושים רצונו של מקום מלאכתם נעשית על ידי אחרים, שנאמר ועמדו זרים ורעו צאנכם ובני נכר אכרכם וכורמיכם, ובזמן שאינם עושים רצונו של מקום מלאכתם נעשית על ידי עצמם. אמר אביי, הרבה עשו כרבי ישמעאל ועלתה בידם, כרבי שמעון בן יוחאי ולא עלתה בידם. ומכיון שבישיבה תיכונית מלמדים גם מקצוע שיוכל אדם להתפרנס ממנו, אולי היה נכון יותר שיעשה כרצון ההורים ללמוד בישיבה תיכונית.

אולם באמת נראה שמה ששנינו יפה תלמוד תורה עם דרך ארץ, זוהי מדת סתם בני אדם, שאם לא יתעסקו גם בדרך ארץ, סופן להתבטל אף מדברי תורה, וכמו שסיים, וכל תורה שאין עמה מלאכה סופה בטלה וגוררת עון. לפיכך צריך לנהוג בה מנהג דרך ארץ. (וראה בתוספות ישנים יומא פה ע"ב ובתוספות רבינו יהודה שירליאון ברכות לה ע"ב ובהגהות מיימוני פרק ג' מהלכות תלמוד תורה אות ב'. וראה עוד בספר הליכות אלי סימן תרכח, ובברכי יוסף אורח חיים סימן תכג סק"ג).

אולם לאשר חשקה נפשו בתורה ואדיר חפצו להתעלות במעלות התורה וביראת ה' טהורה, ומשאת נפשו להגיע לכלל מורה הוראות בישראל ולדון דין אמת לאמתו, ולזכות את הרבים, ולהגדיל תורה ולהאדירה, אשר אין לך מדה טובה הימנה, על כגון זה כבר אמר רבי נהוראי במשנה (קידושין פב ע"א) מניח אני כל אומנות שבעולם ואיני מלמד את בני אלא תורה, כי ידע את נפש בנו והתמדתו ושקידתו על דלתות התורה, כי גם במעלליו יתנכר נער אם זך ואם ישר פעולו /פעלו/. וכמו שאמרו גם כן בברכות (מח ע"א) בוצין בוצין מקטפיה ידיע. לכן מצא לנכון ללמדו רק תורה, ושם בטחונו בה' אשר אין מחסור ליראיו, ברוך הגבר אשר יבטח בה' והיה ה' מבטחו.

 וכן מצאתי להפני יהושע (בקידושין פב ע"א) שכתב, שרבי נהוראי אינו חולק על רבן גמליאל שאמר יפה תלמוד תורה עם דרך ארץ, כי בודאי מדת כל אדם ללמוד תורה עם המלאכה שיתפרנס ממנה, שאין כל אדם זוכה שמלאכתו תהיה נעשית על ידי אחרים, וחלילה יכול לבוא לידי ליסטות או לבזיון התורה, אבל רבי נהוראי דיבר כלפי עצמו, לפי שראה שבנו זריז וממולח וחשקה נפשו בתורה, ובודאי שיזכה שתהיה מלאכתו נעשית על ידי אחרים, לכן אמר מניח אני כל אומנות שבעולם ואיני מלמד את בני אלא תורה. ע"כ. ...בסיכום: תלמיד שנפשו חשקה בתורה, רשאי ללכת ללמוד תורה בישיבה שלומדים בה תורה בכל שעות היום, אפילו אם הדבר הוא בניגוד לדרישת ההורים שרוצים שילמד בישיבה תיכונית, ואין בזה מצות כיבוד אב ואם, שגדולה מצות תלמוד תורה יותר מכיבוד אב ואם, וכמו ששנינו: ותלמוד תורה כנגד כולם. ומכל מקום אם הדבר אפשרי נכון להשתדל לעשות כן על ידי השפעה של רבנים חשובים ותלמידי חכמים על ההורים ולפייסם בדברים, כדי שהדבר יעשה גם ברצונם, ולהודיע גודל מצות תלמוד תורה וחשיבותה. והאמת והשלום אהבו.

1. **א"ג אלינסון, "חובת הציות להורים", בתוך ספר היובל לכבוד הרב יוסף דוב סולבייצ'יק, ירושלים תשמ"ד, עמ' תרפב.**

 ד"ר אלינסון מציין שבתגובה לפנייתו, השיבו הרב עובדיה יוסף שגם בן החפץ ללמוד בישיבה תיכונית ואביו מבקשו ללמוד בישיבה קטנה, איננו חייב לציית לאביו. מכאן שהאב אינו יכול להורות לבנו לסטות מדרך ההוראה לרבים. רק אם נפש הבן, להבדיל מרצון האב, חושקת בחיי תורה המנותקים מדרך ארץ, הוא רשאי לבחור בדרך זו.

מדברי הרב יוסף עולה שהלימוד בישיבה תיכונית לעומת ישיבה קטנה אינו רק לימוד תורה במקום שלב הבן חפץ, אלא בחירה בלימוד מקצועות כלליים שמטרתה הנהגת דרך ארץ בחיי התלמיד בעתיד. נמצא שהכלל "גדול תלמוד תורה יותר מכיבוד אב ואם" טומן בחובו היתר לבן לסלול את דרכו בלימוד התורה בהשכלתו ובאורחות חייו , אף בלא הסכמת הוריו.

1. **בדור הקודם, גדול רבני המזרח, ה"בן איש חי", פסק: אמרי בינה**

אך בא הכתוב ללמד כי לאו בלימוד התורה לבד תחנך את הנער אלא גם עוד "חנוך לנער על-פי דרכו", רוצה לומר, בדרך ארץ ובידיעת עניני העולם הזה, דרך משל: ידיעת גיאוגרפיה - האדם יחשוב ידיעה זו היא דברים בטלים, ואינה בכלל התורה. אך באמת לא כן, אלא ידיעה זו היא מוכרחת לאדם, ואם יחסר מידיעה זו הרי נחשב חסר וטיפש, כי ידיעות כאלה הוא מחויב גם מדבר רבותינו ז"ל... נמצא גם בידיעה של תכונת הארץ היא מחוייבת לאדם ועל חסרונה קרי עלייהו "אוי"... ובאמת בלאו הכי השכל מחייב שצריך האדם לידע דברים כאלה - בבל היכן היא עומדת, סוריה היכן היא... ואם ישב עם הנוכרים יודעים ולא יודעים, לא יהיה נחשב בעיניהם טיפש...